Riah Phiyega nie geskors nieNasionale polisiekommissaris Riah Phiyega. Foto: Werner Beukes/SAPA Nhleko wou nie uitwei oor Phiyega se toekoms nie. “Julle sal weet, net soos ek, dat die nasionale polisiekommissaris nie geskors is nie en dat enige besluite oor haar deur die president geneem word,” het Nhleko gesê. “Die proses word gereguleer deur die Wet op die Suid-Afrikaanse Polisiediens van 1995.” Zuma het verlede maand aan Phiyega geskryf om haar ŉ kans te gee om te verduidelik hoekom sy nie geskors moet word nie hangende die uitkoms van ŉ ondersoek na haar geskiktheid om haar amp te beklee. Dit was ŉ aanbeveling van die Farlam Kommissie van Ondersoek in verband met die gebeure by Marikana waartydens 34 mynwerkers deur polisiebeamptes doodgeskiet is. Nhleko het intussen gesê planne word gereed gekry om seker te maak dat die Farlam-kommissie se ander aanbevelings uitgevoer word, waaronder die totstandkoming van ŉ paneel van kenners om die polisie te help om die manier te verander waarop hulle gewelddadige optogte hanteer. Nhleko het gesê die paneel sal ná die samestelling daarvan 12 maande hê om sy werk te voltooi en ŉ verdere drie maande om ’n verslag vir die minister voor te berei. Nhleko het gesê die koste om die paneel saam te stel en hul ondersoek sal sowat 1% van die polisie se begroting van R76 miljard behels.